b'\n_START_ARTICLE_\nZra\xc4\x8dna konjenica\n_START_PARAGRAPH_\nZra\xc4\x8dna konjenica (izvirno angle\xc5\xa1ko Air Cavalry; kraj\xc5\xa1e tudi Air Cav) je taktika zra\xc4\x8dnega desanta, ki jo je razvila Kopenska vojska Zdru\xc5\xbeenih dr\xc5\xbeav Amerike._NEWLINE_Sama taktika je bila razvita malo pred vietnamsko vojno, ko so ugotovili, da bo zaradi terena (neprehodna d\xc5\xbeungla, mo\xc4\x8dvirja, vodne ovire,...) ovirana mobilnost enot. Zato so pri\xc5\xa1li na idejo zra\xc4\x8dnega transporta s pomo\xc4\x8djo helikopterjev._NEWLINE_Helikopterji s pehotnimi vojaki bi vzleteli iz opori\xc5\xa1\xc4\x8da, nakar bi izvedli zra\xc4\x8dni desant na podro\xc4\x8dju, ki bi bilo primerno in dovolj veliko za pristajanje. Tam bi se vojaki izkrcali in nato napadli sovra\xc5\xbenika. Helikopterji bi se med tem vrnili nazaj v opori\xc5\xa1\xc4\x8de po okrepitve v vojakih in/ali opremi ali pa bi izvajali zra\xc4\x8dno podporo z mitraljiranjem in/ali raketiranjem sovra\xc5\xbenika. Ko bi se helikopterji vrnili v drugem valu z okrepitvami, bi isto\xc4\x8dasno na njih nalo\xc5\xbeili tudi ranjence._NEWLINE_Prvi\xc4\x8d je bila ta taktika preizku\xc5\xa1ena 14. novembra 1965 v bitki za Ia Drang, ko je 7. konjeni\xc5\xa1ki polk pristal v dolini Ia Drang na operaciji I\xc5\xa1\xc4\x8di in uni\xc4\x8di._NEWLINE_Ime izhaja iz dejstva, da so jo sprva izvajale konjeni\xc5\xa1ke enote, opremljene s helikopterji (npr. 1. konjeni\xc5\xa1ka divizija z UH-1 Huey). Danes se uporablja predvsem zra\xc4\x8dni desant (angle\xc5\xa1ko Air Assault), \xc4\x8deprav zra\xc4\x8dnodesantne konjeni\xc5\xa1ke enote ostajajo neuradno poimenovane zra\xc4\x8dna konjenica.'